
Sülysáp Város Önkormányzata Képviselő-testületének
2016. május 26-án tartandó munkaterv szerinti ülésére

7. napirendhez

Tárgy:
Szociális szolgáltatástervezési koncepció egyeztetési dokumentumának jóváhagyása
Tisztelt Képviselő-testület!
A szociális igazgatásról szóló 1993. évi III. törvény (továbbiakban: Szt.) átfogóan meghatározza a fenntartói feladatokat, szabályozza a fenntartó fogalmát, valamint az intézményekkel kapcsolatos felelősségeit és teendőit, és előírja a szolgáltatástervezési koncepció elkészítésének kötelezettségét is. A szolgáltatástervezési koncepció elsődleges célja, hogy az ellátási kötelezettség keretébe tartozó feladatok tervezését, a hiányzó ellátások megszervezésének módjait, a más (nem állami, egyházi) fenntartókkal történő kapcsolattartás feladatait határozzák meg.

Az Szt. szolgáltatástervezési koncepcióra vonatkozó előírásai a 92. § szerint:

(3) A legalább kétezer lakosú települési önkormányzat a településen, fővárosban élő szociálisan rászorult személyek részére biztosítandó szolgáltatási feladatok meghatározása érdekében szolgáltatástervezési koncepciót készít. Amennyiben a települések egyes szociális feladataikat társulás keretében látják el, e szolgáltatások tekintetében a szolgáltatástervezési koncepciót a társulás készíti el. A szolgáltatástervezési koncepció tartalmát az önkormányzat, illetve a társulás kétévente felülvizsgálja és aktualizálja.

(4) A koncepció tartalmazza különösen

a) a lakosságszám alakulását, a korösszetételt, a szolgáltatások iránti igényeket,

b) az ellátási kötelezettség teljesítésének helyzetét, az ütemtervet a szolgáltatások biztosításáról,

c) a szolgáltatások működtetési, finanszírozási, fejlesztési feladatait, az esetleges együttműködés kereteit,

d) az egyes ellátotti csoportok (idősek, fogyatékos személyek, hajléktalan személyek, pszichiátriai betegek, szenvedélybetegek) sajátosságaihoz kapcsolódóan a speciális ellátási formák, szolgáltatások biztosításának szükségességét.

(7) A szolgáltatástervezési koncepciót az önkormányzat az elfogadást megelőzően véleményezteti az intézményvezetőkkel és a nemzetiségi önkormányzattal. A koncepció végleges változatának elfogadása során a kialakított véleményeket az önkormányzat lehetőség szerint figyelembe veszi.

A szolgáltatástervezési koncepció elkészítését a Kormányhivatal ellenőrzi, az abban meghatározott feladatok megvalósulásának, végrehajtásának folyamatos figyelemmel kísérése pedig a szociális kerekasztal egyik feladata.
Sülysáp Város Önkormányzata szolgáltatástervezési koncepciójának felülvizsgálata 2015. évben lett volna esedékes, azonban a szociális ellátórendszerünkben 2016. január 1-jével bekövetkezett változások előzetes ismeretében ezt elhalasztottuk 2016-ra.

A most elkészített egyeztetési anyag valójában egy új koncepció, mely a Képviselő-testület jóváhagyását követően megküldésre kerül az érintett intézményeknek, valamint a Sülysápi Roma Nemzetiségi Önkormányzatnak véleményezésre.

A véleményezést követően a koncepció végleges szövege ismételten a Képviselő-testület elé kerül elfogadásra.

Kérem döntésük szíves meghozatalát, az egyeztetési anyag jóváhagyását.
…/2016. (V. 26.) ÖKT határozati javaslat

Sülysáp Város Önkormányzatának Képviselő-testülete a szociális igazgatásról szóló 1993. évi III. törvény 92. § (7) bekezdése alapján Sülysáp Város Önkormányzata Szociális Szolgáltatástervezési Koncepciójának egyeztetési anyagát jóváhagyja, és felkéri az érintetteket annak véleményezésére.

Határidő: azonnal

Felelős: polgármester

Sülysáp, 2016. május 19.

Horinka László s.k.

